4 วิธีในการเลือกว่าองค์กรควรที่จะโฟกัสกับภาพอนาคตที่คัดเลือกมาแล้วอย่างไรดี มีอะไรบ้าง
การตัดสินใจว่าองค์กรควรจะเดินไปในทิศทางไหนหรือเดินทางไปตามภาพอนาคตใดนั้นไม่ใช่เรื่องง่าย การตัดสินใจขึ้นอยู่กับปัจจัยหลายประการ เช่น ทัศนคติส่วนตัวและประสบการณ์ของผู้บริหาร หรือความกล้าในการเลือกอนาคตที่องค์กรต้องการจะเดินไป ผู้บริหารบางท่านอาจจะมีความมั่นใจสูงและต้องการที่จะมุ่งเน้นไปที่ภาพอนาคตเพียงภาพเดียว ซึ่งถ้าเลือกถูกภาพหรือถูกทาง บริษัทก็มีโอกาสที่จะเป็นผู้นำในอุตสาหกรรมได้เลย แต่ในทางตรงกันข้าม ถ้าเลือกผิดก็จะส่งผลให้บริษัทเกิดความเสียหายได้มากเช่นกัน ดังนั้น จึงเป็นการยากที่จะสรุปว่าการตัดสินใจแบบไหนเป็นการตัดสินใจที่ดีที่สุดหรือมีประสิทธิภาพมากที่สุด อย่างไรก็ตาม มี 4 วิธีในการเลือกว่าองค์กรควรที่จะโฟกัสกับภาพอนาคตที่คัดเลือกมาแล้วอย่างไรดี เพื่อที่จะสามารถวางแผนและจัดสรรทรัพยากรขององค์กรให้เหมาะสมกับอนาคตได้ ดังนี้


1. Bet the Farm คือ การเลือกโฟกัสไปที่ภาพอนาคตเพียงภาพเดียวที่มีความมั่นใจว่าภาพอนาคตนี้จะต้องเกิดขึ้นจริงอย่างแน่นอน วิธีนี้เหมาะสมในกรณีที่ได้ทำการคาดการณ์อนาคตอย่างมีระบบ มีการเก็บข้อมูลที่เกี่ยวข้องกับการเปลี่ยนแปลงของสภาพแวดล้อมภายนอกอย่างครบถ้วน รวมถึงมองเห็นการเปลี่ยนแปลงเล็กๆ ที่มีความสำคัญ (Weak Signal) ที่เกิดขึ้น และเป็นตัวชี้นำ (Lead Indicator) ไปสู่อนาคตที่มีความชัดเจน
 

2. Core/Satellite คือ การเลือกโฟกัสที่ภาพใดภาพหนึ่งเป็นหลักและให้ความสำคัญกับภาพอนาคตนั้น อย่างไรก็ตาม ยังคงให้ความสำคัญกับภาพอนาคตภาพอื่นๆ อยู่บ้าง วิธีนี้เหมาะสมในกรณีที่มีภาพอนาคตที่ชัดเจนเช่นเดียวกับวิธีการแรก แต่แตกต่างกันตรงที่ยังคงมองเห็นความเป็นไปได้ของภาพอนาคตอื่นที่อาจจะเกิดขึ้น ถึงแม้จะมีโอกาสไม่มากก็ตาม
 

3. Hedge Your Bets คือ เลือกให้ความสำคัญกับทุกภาพอนาคตเท่าๆ กัน เพราะทุกภาพมีโอกาสที่จะเกิดขึ้นได้ทั้งหมด วิธีการนี้เหมาะสมในกรณีที่ไม่มีความมั่นใจกับภาพใดภาพหนึ่งเป็นพิเศษ และพิจารณาว่าอนาคตอาจจะเป็นไปได้ทุกรูปแบบตามภาพที่คาดการณ์ ซึ่งภาพอนาคตทั้งหมดที่คาดการณ์อาจจะเกิดขึ้นบางภาพหรือเกิดขึ้นพร้อมๆ กันทั้งหมดก็เป็นได้ ดังนั้น จึงต้องพยายามที่จะวางแผนและจัดสรรทรัพยากรให้กระจายไปหลายๆ ทาง เพื่อป้องกันความเสี่ยง
 

4. Robust คือ การไม่เลือกโฟกัสที่ภาพอนาคตภาพใดภาพหนึ่งเป็นพิเศษ แต่เลือกที่จะวางแผนทำอะไรบางอย่างที่สามารถตอบสนองกับทุกภาพอนาคต ไม่ว่าภาพอนาคตไหนจะเกิดขึ้นก็ตาม ในกรณีนี้ จะต้องพยายามมองหาจุดร่วมของทุกภาพที่จะเกิดขึ้นในอนาคต ซึ่งการหาจุดร่วมดังกล่าวให้เจอ จะช่วยทำให้องค์กรสามารถอยู่รอดได้อย่างปลอดภัยในทุกสถานการณ์
ความรู้ทางการเงิน